Vervolging wink ná padwoede-moordNicky Botes kort voor sy dood by sy Toyota Hilux. (Foto: Facebook) Die man wat Nicky Botes in Junie vanjaar tydens ŉ padwoedevoorval in Klerksdorp, Noordwes, doodgeskiet het, gaan nou deur die Nasionale Vervolgingsgesag (NVG) vervolg word. Dennis Hearn is destyds van moord aangekla, maar eers later in hegtenis geneem nadat die burgerregte-organisasie AfriForum by die saak betrokke geraak het. Hy het op 8 Desember vanjaar vir die eerste keer in die hof verskyn. Die verhoor sal waarskynlik volgende jaar begin, hoewel ŉ datum nog nie bekendgemaak is nie. Botes se pa, Peet Nieuwoudt, het dié organisasie se privaatvervolgingseenheid genader nadat daar oënskynlik geen vordering met die saak was nie en die polisie glo geen noemenswaardige inligting aan Nieuwoudt verskaf het nie. Maroela Media het vroeër berig dat Botes, ŉ inwoner van Schweizer-Reneke, dood is nadat hy met die beskuldigde, ŉ sekerheidswag, in ŉ woordewisseling betrokke geraak het. Dit het later op ŉ vuisgeveg uitgeloop en Hearn het toe glo ŉ vuurwapen uitgehaal en Botes in die kop geskiet. “Ondersoekers van AfriForum se privaatvervolgingseenheid het die saak en die gebrek aan vordering met die ondersoek onder die aandag van die senior aanklaer van die NVG in Klerksdorp gebring en met hom oor die saak beraadslaag. “Die betrokke aanklaer het die polisie daarna versoek om die dossier aan hom beskikbaar te stel. Nadat hy die dossier bestudeer het, het hy opdrag gegee dat Hearn onmiddellik vervolg moet word.” Natasha Venter, raadgewer by AfriForum se privaatvervolgingseenheid, sê hoewel die staatsaanklaer se beslissende optrede prysenswaardig is, is dit kommerwekkend dat die privaatvervolgingseenheid éérs betrokke moes raak om te verseker dat geregtigheid geskied. “Die slagoffer en sy familie verdien geregtigheid en die beskuldigde moet verantwoordbaar gehou word. Ons sal daarom voortgaan om die familie by te staan en die saak te monitor,” sê Venter. Maroela Media het ŉ navraag aan die NVG gestuur en wag tans op terugvoer.